**მოწვევა ინტერესთა გამოხატვის თაობაზე**

**„ფასდაკლების კვირეულში“ მონაწილეობის შესახებ**

**1. შესავალი:**

ფასდაკლების კვირეული წარმოადგენს ღონისძიებას, რომელიც მოიცავს საქართველოს სხვადასხვა რეგიონში შიდა და საერთაშორისო ტურისტებისათვის სასტუმროს, საკვები, სავაჭრო და სხვა ტურისტული ობიექტების მომსახურების ფასდაკლებით სარგებლობას. იგი მიზნად ისახავს არასეზონურ პერიოდში რეგიონის პოპულარიზაციასა და შიდა ტურიზმის წახალისებას, ასევე, პროექტი ხელს შეუწყობს ტურისტულ ობიექტებს ვიზიტორების მოზიდვაში.

საქართველოს ეკონომიკისა და მდგრადი განვითარების სამინისტროს სისტემაში შემავალი სსიპ საქართველოს ტურიზმის ეროვნული ადმინისტრაციის („ადმინისტრაცია“) ინიციატივით, ტურისტული ადგილებისა და ტურისტული პროდუქტის განვითარების ხელშეწყობის მიზნით, იგეგმება ფასდაკლებების კვირეულის („პროექტი“) ორგანიზება. პროექტი პირველად 2017 წელს განხორციელდა და მონაწილეობა 22-მა სასტუმრომ მიიღო.

ამ ეტაპზე, ინტერესთა გამოხატვა ცხადდება აჭარის ავტონომიურ რესპუბლიკაში, 2018 წლის 24 თებერვლიდან 2018 წლის 11 მარტის ჩათვლით პერიოდისთვის, შემდეგი ტურისტული ობიექტების შერჩევის მიზნით:

* 39 ან მეტი ნომრის მქონე სასტუმრო („სასტუმრო“), რომელიც შიდა და საერთაშორისო ტურისტებს მისცემს საშუალებას ისარგებლონ საერთაშორისო რეზერვაციების პორტალებზე გამოცხადებული ფასიდან[[1]](#footnote-1) 40% ან მეტი ფასდაკლებით
  + დამატებით, პროექტში მონაწილეობა შეუძლიათ 39 ან მეტი ნომრის მქონე სასტუმროებს, რომლებიც 30%-დან 40%-მდე ფასდაკლების შეთავაზებას გააკეთებენ
* საკვები ობიექტები („საკვები ობიექტი“), რომლებიც ვიზიტორებს მისცემენ საშუალებას ისარგებლონ მინიმუმ 15%-იანი ფასდაკლებით
* სავაჭრო ობიექტები („სავაჭრო ობიექტი“), რომლებიც ვიზიტორებს მისცემენ საშუალებას ისარგებლონ მინიმუმ 20%-იანი ფასდაკლებით
* სხვა ტურისტული ობიექტები („ტურისტული ობიექტები“), რომლებიც ვიზიტორებს მისცემენ საშუალებას ისარგებლონ მინიმუმ 10%-იანი ფასდაკლებით

ადმინისტრაცია იწვევს აჭარის ავტონომიურ რესპუბლიკაში მდებარე სასტუმროებს, საკვებ, სავაჭრო და სხვა ტურისტულ ობიექტებს („კანდიდატები“), რათა გამოხატონ დაინტერესება („ინტერესის გამოხატვა”) პროექტში მათი მონაწილეობის შესახებ.

**2. პროექტში მონაწილეობისათვის აუცილებელი პირობები**

2.1. „პროექტის“ ძირითადი მოთხოვნებია:

2.1.1. პროექტში მონაწილეობის მიღება შეუძლია აჭარის ავტონომიურ რესპუბლიკაში მდებარე სასტუმროებს რომლებსაც გააჩნიათ 39 ან მეტი ოთახი, ასევე საკვებ, სავაჭრო და სხვა ტურისტულ ობიექტებს და რომლებიც გამოხატავენ ინტერესს 2.1.2. და 2.1.3. პუნქტის შესაბამისად შესთავაზონ ვიზიტორებს ფასდაკლება 2018 წლის 24 თებერვლიდან 2018 წლის 11 მარტის ჩათვლით პერიოდისთვის, მათ მიერ შემდეგი კოდის წარდგენის შემთხვევაში: **DISCOUNTWEEKADJARA**

2.1.2. სასტუმროს შემთხვევაში, სტუმარს უნდა შეეძლოს მიმდინარე სეზონზე საერთაშორისო რეზერვაციების პორტალებზე გამოცხადებული ფასიდან 40% ან მეტი ფასდაკლებით სარგებლობა. მონაწილეობა ასევე შეუძლიათ სასტუმროებს 30% ან მეტი ფასდაკლების შეთავაზების შემთხვევაში, რომელთათვისაც გათვალისწინებულია შეზღუდული საპრომოციო აქტივობა.

2.1.3. საკვები ობიექტების შემთხვევაში, ვიზიტორებს უნდა შეეძლოთ გამოცხადებული ფასიდან მინიმუმ 15%-იანი ან მეტი ფასდაკლებით სარგებლობა.

2.1.4. სავაჭრო ობიექტების შემთხვევაში, ვიზიტორებს უნდა შეეძლოთ გამოცხადებული ფასიდან მინიმუმ 20%-იანი ან მეტი ფასდაკლებით სარგებლობა.

2.1.5. ტურისტული ობიექტების შემთხვევაში, ვიზიტორებს უნდა შეეძლოთ გამოცხადებული ფასიდან მინიმუმ 10%-იანი ან მეტი ფასდაკლებით სარგებლობა.

2.1.6. 40% ან მეტი ფასდაკლების შემთხვევაში, საკვები, სავაჭრო და სხვა ტურისტული ობიექტები მიიღებენ დამატებით საპრომოციო აქტივობას Facebook რეკლამის სახით.

**3. საპრომოციო აქტივობა პროექტში მონაწილე კანდიდატებისათვის:**

3.1. „ადმინისტრაცია“ უზრუნველყოფს „პროექტის“ ფარგლებში მონაწილე „კანდიდატებისათვის“ ინტერნეტ რეკლამას, ამ პუნქტით გათვალისწინებული პირობების დაცვით:

3.1.1. განთავსება ადმინისტარციის ვებ-გვერდზე <http://www.georgia.travel> (საიტზე განთავსდება „პროექტში“ მონაწილე ობიექტების სია, მათი ლოგოსა და ვებ-გვერდის მითითებით, ასევე ინფორმაცია ფასდაკლების მოცულობისა და ფასდაკლების კოდის შესახებ);

3.1.2. პროექტის შესახებ (ვებ-გვერდის) Facebook რეკლამა საქართველოში და მეზობელ ქვეყნებში;

3.1.3. კანდიდატის შეთავაზებაზე ინდივიდუალური ბანერის მომზადება და Facebook რეკლამა საქართველოში და მეზობელ ქვეყნებში.

3.2. „ადმინისტრაცია“ ორგანიზებას გაუწევს „პროექტის“ შესახებ ინფორმაციის გავრცელებას სატელევიზიო არხებში, რაც გულისხმობს პრეს-ტურის ორგანიზებას აჭარის ავტონომიურ რესპუბლიკაში და პრეს-კონფერენციის გამართვას „პროექტის“ თაობაზე. პრეს-ტურის ფარგლებში მომზადდება სიუჟეტები პროექტის შესახებ, პრესტურის მონაწილეები მოინახულებენ მოინახულებენ სასტუმროებს 40% ან მეტი ფასდაკლების შეთავაზებით, რომელთა შერჩევა მოხდება ლოტოტრონის წესით.

3.3. „ადმინისტრაცია“ ორგანიზებას გაუწევს „პროექტის“ შესახებ ინფორმაციის გავრცელდებას საინფორმაციო სააგენტოებისა და Facebook-ის მეშვეობით.

3.4. პროექტში მონაწილე სასტუმროებზე, რომლებიც გააკეთებენ 30%-დან 40%-მდე ფასდაკლების შეთავაზებას, ისევე როგორც საკვებ და სავაჭრო და სხვა ტურისტულ ობიექტებზე, რომლებიც გააკეთებენ 40%-მდე ფასდაკლების შეთავაზებას მოქმედებს მხოლოდ 3.1.1. და 3.1.2. ქვეპუნქტებით გათვალისწინებული საპრომოციო შეთავაზება.

**4. ინტერესთა გამოხატვის პროცედურები და გადაწყვეტილების მიღების წესი**

4.1. კანდიდატმა უნდა წარმოადგნოს უფლებამოსილი პირის მიერ ხელმოწერილი განაცხადი ინტერესის გამოხატვის თაობაზე („განაცხადი“), თანდართული სახით და შესაბამისი დოკუმენტაციის თანხლებით.

4.2. „პროექტში“ ჩაერთვება ყველა „კანდიდატი“, რომელიც წარმოადგენს სრულად შევსებულ განაცხადს და დააკმაყოფილებს მე-2 პუნქტში დადგენილ პირობებს.

4.3. განაცხადი უნდა იყოს მომზადებული ქართულ ენაზე. უცხოურ ენაზე მომზადებულ ინტერესის გამოხატვას უნდა დაერთოს სანოტარო წესით დამოწმებული ქართული თარგმანი. ასეთ შემთხვევაში, უპირატესობა მიენიჭება ქართულ თარგმანს.

4.4. ადმინისტრაცია არ ერევა მონაწილე „კანდიდატსა“ და მომხმარებელს შორის არსებულ კერძოსამართლებრივ ურთიერთობაში.

**5. ინტერესის გამოხატვის წარდგენა**

ინტერესის გამოხატვა წარდგენილი უნდა 2018 წლის 15 თებერვლის 15:00-მდე („წარდგენის ვადა“) ადმინისტრაციის ცენტრალურ აპარატში, შემდეგ მისამართზე: სსიპ - საქართველოს ტურიზმის ეროვნული ადმინისტრაცია, საქართველო, ქ. თბილისი, სანაპიროს ქ. N4 მე-5 სართული.

1. *\*რეზერვაციების საერთაშორისო ონლაინ პორტალები რომლის ვიზიტორთა რაოდენობა აღემატება 8 მილიონს.*

   [*http://wistero.com/most-popular-websites-by-category/top-20-most-popular-online-hotel-booking-sites/*](http://wistero.com/most-popular-websites-by-category/top-20-most-popular-online-hotel-booking-sites/) [↑](#footnote-ref-1)